DEMCO มั่นใจรายได้ปี 65 โต 10% ลุ้นประมูลงานใหม่ 1.7 หมื่นลบ.
DEMCO มั่นใจรายได้ปี 65 โต 10% ตุน Backlog กว่า 4 พันลบ. ทยอยส่งมอบงานในช่วงที่เหลือของปี 65 กว่า 40% ลุ้นประมูลงานใหม่ 1.7 หมื่นลบ. พร้อมขยายแผนลงทุนธุรกิจ EV ต่อเนื่อง 
DEMCO มั่นใจรายได้ปี 65 โต 10% ตุน Backlog กว่า 4 พันลบ. ทยอยส่งมอบงานในช่วงที่เหลือของปี 65 กว่า 40% ลุ้นประมูลงานใหม่ 1.7 หมื่นลบ. พร้อมขยายแผนลงทุนธุรกิจ EV ต่อเนื่อง
27 มิ.ย. 2565

นายพงษ์ศักดิ์ ศิริคุปต์ ประธานเจ้าหน้าที่บริหาร บริษัท เด็มโก้ จำกัด (มหาชน) หรือ DEMCO เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดย ตลาดหลักทรัพย์แห่งประเทศไทย (ตลท.) ในวันที่ 24 มิถุนายน 2565 ว่าบริษัทฯ คาดแนวโน้มการดำเนินงานในครึ่งปีหลังนี้ น่าจะปรับตัวดีขึ้น หลังจากที่สถานการณ์แพร่ระบาดของไวรัสโควิด-19 เริ่มคลี่คลายไปในทิศทางที่ดีขึ้น ส่งผลให้ในปัจจุบันประชาชนกลับมาดำเนินชีวิตและดำเนินกิจกรรมการค้าได้ใกล้เคียงกับภาวะปกติแล้ว
ทั้งนี้บริษัทฯ ก็อยู่ระหว่างรอยื่นประมูลงาน ทั้งส่วนของภาครัฐและเอกชนใหม่ๆ อย่างต่อเนื่อง เช่น โครงการของการไฟฟ้าฝ่ายผลิตแห่งประเทศไทย (EGAT) คาดว่าจะมีการเปิดประมูลงานในส่วนงานก่อสร้างสถานีไฟฟ้าย่อย เฉลี่ย 10,000 ล้านบาทต่อปี และโครงการของการไฟฟ้าส่วนภูมิภาค (กฟภ.) ที่คาดจะประมูลงานก่อสร้างสถานีไฟฟ้าย่อยและสายส่ง มูลค่าเฉลี่ยต่อปีที่ราว 7,000 ล้านบาทต่อปี
โดยปัจจุบันบริษัทฯ ยังมีงานที่อยู่ระหว่างการประมูลอีก มูลค่ารวมเกือบ 700 ล้านบาท ประกอบด้วยงานส่วนส่งของ EGAT มูลค่า 500 ล้านบาท, งานก่อสร้างสถานีไฟฟ้า (Substation) ของภาคเอกชน มูลค่าประมาณ 100 ล้านบาท รวมถึงงานโครงการขนาดเล็ก อีก 2 โครงการ มูลค่าเฉลี่ยราว 20-30 ล้านบาทต่อโครงการ เป็นต้น ที่คาดว่าจะได้เห็นข้อสรุปที่ชัดเจนในช่วงที่เหลือของปีนี้
ขณะที่บริษัทฯ มีงานในมือ (Backlog) ณ วันที่ 8 พ.ค. 65 มูลค่ารวมราว 4,052 ล้านบาท คาดว่าจะทยอยส่งมอบงานให้กับลูกค้าได้ภายในช่วงที่เหลือของปี 65 ไม่น้อยกว่า 40% จึงมั่นใจว่ารายได้ปี 65 จะเติบโตได้ตามเป้าหมายที่วางไว้ 10% จากปีก่อนที่ 2,731.37 ล้านบาท โดยในไตรมาส 1/65 มีรายได้รวมอยู่ที่ 386.08 ล้านบาท
นอกจากนั้นบริษัทฯ ยังคงเดินหน้าแผนขยายการลงทุนธุรกิจแห่งอนาคตอย่างต่อเนื่อง เพื่อสอดรับ Mega Trends หลังเทคโนโลยีมีการเปลี่ยนแปลง เช่น Computerized Base, Smart Grid, Micro Grid และ Energy Storage รวมถึงธุรกิจที่เกี่ยวข้องกับยานยนต์ไฟฟ้า หรือ EV เพื่อต่อยอดธุรกิจ และเพิ่มแหล่งที่มาของรายได้ เบื้องต้นคาดว่าในช่วงครึ่งหลังปีนี้จะได้เห็นความชัดเจนในการลงทุนในด้าน Smart Energy และระบบที่จอดรถอัตโนมัติ (automatic parking system)
สำหรับงบลงทุนในปี 65 วางไว้ที่ประมาณ 50 ล้านบาท เพื่อรองรับการขยายการลงทุนโครงการสัญญาซื้อขายไฟฟ้าระหว่างหน่วยงานเอกชนกับเอกชน (Private PPA) ที่บริษัทวางเป้าหมายจะมีกำลังการผลิตรวมที่ไม่น้อยกว่า 20 เมกกะวัตต์ (MW) ภายในปี 66